РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/478-21

22. новембар 2021. године

Б е о г р а д

ЗАПИСНИК

50. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 22. НОВЕМБРА 2021. ГОДИНЕ

Седница је почела у 10,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Оливера Пешић, Горан Ковачевић, Бобан Бирманчевић , Братимир Васиљевић, Владимир Маринковић, Золтан Пек и Војислав Вујић.

Седници су присуствовали : Андријана Пуповац (заменик Душка Тарбука), Ана Белиоца (заменик Соње Влаховић) и Угљеша Марковић (заменик Душана Бајатовића).

Седници нису присуствовали чланови Одбора: Ана Чарапић, Љиљана Кузмановић Вујаковић и Милорад Мијатовић, нити њихови заменици.

Седници су присуствовали и народни посланици, известиоци Одбора који су разматрали Предлог закона о буџету за 2022.годину: Љубинко Ракоњац, председник Одбора за заштиту животне средине и Милош Терзић, члан Одбора за културу и информисање.

Седници је присуствовао и народни посланик Милија Милетић.

Седници су присуствовали: Синиша Мали, министар финансија; повереници изМинистарства финансија: Славица Савичић и Саша Стевановић, државни секретари; Снежана Карановић, Ана Тешић, Дарко Комненић и Драган Демировић, помоћници министра; Марко Гверо, директор Управе за трезор, Звездан Поповић, в.д.помоћника директора Управе за Трезор, Милеса Марјановић**,** начелник Одељења буџета, Милка Живановић, начелник Одељења за царински ситем, Наташа Шкембаревић и Вера Вукчевић Глигорић, начелници одељења у Управи за трезор и Драган Бабић, Управа за јавни дуг; представници Министарства грађевинарства, саобраћаја иинфраструктуре: Томислав Момировић, министар и Милена Ковачевић, начелник Одељења за буџет и финансијско управљање; представници Народне банке Србије: др Јоргованка Табаковић, гувернер, Ана Ивковић, вицегувернер, Дејан Девић, генерални директор Дирекције за законодавно-правне послове, Никола Драгашевић, генерални директор Сектора за монетарне и девизне операције, Саво Јаковљевић, генерални директор Сектора за економска истраживања и статистику и Дарко Стаменковић, генерални директор Сектора за контролу пословања банака; представнициФискалногсавета: проф. др Павле Петровић, председник , др Никола Алтипармаков и Бојан Димитријевић, чланови и Данко Брчеревић, главни економиста; др Миладин Ковачевић, представник Савета за координацију активности и мера за раст бруто домаћег производа и представници Државне ревизорске институције: др Душко Пејовић, председник, др Бојана Митровић, потпредседник, Невенка Бојанић и Љиљана, чланови Савета и Мирјана Гачевић, овлашћени државни ревизор.

На предлог председника Одбора, Одбор је једногласно (са тринаест гласова за) утврдио следећи:

Д н е в н и р е д:

1. Разматрање Предлога закона о буџету Републике Србије за 2022. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2022. годину, Предлогом одлуке о давању сагласности на Финансијски план Републичког фонда за здравствено осигурање за 2022. годину, Предлогом одлуке о давању сагласности на Финансијски план Фонда за социјално осигурање војних осигураника за 2022. годину и Предлогом одлуке о давању сагласности на Финансијски план Националне службе за запошљавање за 2022. годину, који је поднела Влада (број 400-1955/21 од 4. новембра 2021.године), у начелу;
2. Разматрање Предлога закона о завршном рачуну буџета Републике Србије за 2020. годину, који је поднела Влада (број 400-1954/21 од 4. новембра 2021. године), у начелу;
3. Разматрање Предлога закона о изменама и допуни Закона о буџетском систему, који је поднела Влада (број 400-1967/21 од 4. новембра 2021. године), у начелу;
4. Разматрање Предлога закона о допунама Закона о порезу на добит правних лица, који је поднела Влада (број 011-1965/21 од 4. новембра 2021. године), у начелу;
5. Разматрање Предлога закона о изменама и допунама Закона о порезу на доходак грађана, који је поднела Влада (број 011-1964/21 од 4. новембра 2021. године), начелу;
6. Разматрање Предлога закона о изменама Закона о порезима на употребу, држање и ношење добара, који је поднела Влада (број 011-1963/21 од 4. новембра 2021. године), у начелу;
7. Разматрање Предлога закона о изменама и допунама Закона о порезима на имовину, који је поднела Влада (број 011-1962/21 од 4. новембра 2021. године), у начелу;
8. Разматрање Предлога закона о изменама и допунама Закона о доприносима за обавезно социјално осигурање, који је поднела Влада (број 011-1961/21 од 4. новембра 2021. године), у начелу;
9. Разматрање Предлога закона о буџетској инспекцији, који је поднела Влада (број 400-1959/21 од 4. новембра 2021. године), у начелу;
10. Разматрање Предлога закона о изменама и допунама Закона о експропријацији, који је поднела Влада (број 011-1958/21 од 4. новембра 2021. године), у начелу;
11. Разматрање Предлога закона о изменама и допунама Царинског закона, који је поднела Влада (број 011-1957/21 од 4. новембра 2021. године), у начелу;
12. Разматрање Предлога закона о регулисању обавеза Републике Србије према Међународном монетарном фонду по основу коришћења средстава опште алокације специјалних права вучења одобрених Одлуком Одбора гувернера Међународног монетарног фонда од 2. августа 2021. године, који је поднела Влада (број 400-1960/21 од 4. новембра 2021. године), у начелу;
13. Разматрање Предлога закона о потврђивању Споразума о зајму између KfW, Франкфурт на Мајни („KfW“) и Републике Србије коју представља министар финансија („Зајмопримац“) за Програм „Интегрисано управљање чврстим отпадом, фаза I“, који је поднела Влада (број 011-1877/21 од 28. октобра 2021. године).

Пре преласка на рад по утврђеном дневном реду Одбор је једногласно (са тринаест гласова за) усвојио записнике са 46,47,48. и 49. седнице Одбора.

Одбор је (са тринаест гласова за), **у**својио предлог председника Одбора да се, ради ефикаснијег рада Одбора, о тачкама дневног реда 1. и 2. води заједнички начелни претрес, о тачкама 3-13 заједнички начелни и јединствен претрес, у складу са чланом 76. Пословника, а да се потом о свакој тачки дневног реда Одбор појединачно изјасни.

Александра Томић је подсетила присутне на члан 75. Пословника Народне скупштине, који прописује време за расправу на седници Одбора.

Председник Одбора је обавестила чланове Одбора да су у складу са чланом 173. став 2. Пословника Народне скупштине Одбору достављени извештаји одбора који су разматрали Предлог закона о буџету за 2022. годину:

- **Извештај Одбора за заштиту животне средине,** који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 25 – Министарство заштите животне средине;

- **Извештај Одбора за привреду, регионални развој, трговину, туризам и енергетику**,који је одлучио да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2022. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу;

- **Извештај Одбора за дијаспору и Србе у региону,** који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 17, Глава 17.2- у делу који се односи на Управу за сарадњу с дијаспором и Србима у региону;

- **Извештај Одбора за пољопривреду, шумарство и водопривреду**, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 24 - Министарство пољопривреде, шумарства и водопривреде;

- **Извештај Одбора за културу и информисање** који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 29 – Министарство културе и информисања;

**- Извештај Одбора за образовање, науку, технолошки развој и информатичко друштво** који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 26 – Министарство просвете, науке и технолошког развоја.

**ПРВА И ДРУГА ТАЧКА: Заједнички начелни претрес**

Предложене законе по тачкама 1. и 2. образложили су министар финансија Синиша Мали, гувернер Народне банке др Јоргованка Табаковић, председник Фискалног савета проф. др Павле Петровић, др Миладин Ковачевић, представник Савета за координацију активности и мера за раст бруто домаћег производа и др Душко Пејовић, председник Савета Државне ревизорске институције.

У уводном излагању, Синиша Мали, министар финансија истакао је да предлог буџета за 2022. годину има два основна циља а то су подизање животног стандарда грађана и даље јачање економије. У вези са повећањем животног стандарда становништва, предвиђено је повећање пензија по тзв. швајцарском моделу, у износу од 5,5% које ступа на снагу од 1. јануара 2022.године као и једнократна помоћ од 20.000 динара која ће бити исплаћена свим пензионерима у фебруару 2022. године. Од 1. јануара 2022. године планирано је и повећање и плате у јавном сектору у просеку око 7,3%. Донета је и одлука о повећању минималне зараде и она ће од следеће године износити преко 35.000 динара.

Министар финансија је навео да други циљ буџета представља даље јачање економије кроз капиталне инвестиције које износе 486 млрд.динара или 7,3% БДП-а.

 Укупни планирани приходи за 2022. годину износе 1.516 млрд. динара док су укупни расходи планирани у износу од 1.717 млрд динара. Дефицит је умањен, износи 200,2 млрд.динара односно 3% БДП. Умањење дефицита, у договору са Међународним монетарним фондом, омогућава смањење удела јавног дуга у БДП са очекиваних 58,2 % у 2021.години, на 55,5% до краја 2022. године.

У свом излагању др Јоргованка Табаковић, гувернер Народне банке Србије, истакла је да је буџет за 2022. годину заснован на реалистичним макрекономским претпоставкама и пројекцијама са опрезним приступом и добрим фискалним планом који за наредну годину доприноси убрзању привредног раста, повећању инвестиција и конкурентности, са једне стране као и расту запослености и стандарда становиштва, са друге стране. Народна банка Србије се слаже са макроекономским претпоставкама, које је при изради буџета за 2022. годину, користила Влада Републике Србије укључујући и пројекцију реалног раста БДП од 4,5 %., смањење дефицита на 3% БДП-а и јавног дуга испод 57% БДП-а.

Председник Фискалног савета проф.др Павле Петровић је истакао да је буџет за 2022. годину опрезно планиран, да ће се пројекција дефицита од 3% БДП, односно 1,7 млрд. евра, лако остварити док пројекција Фискалног савета предвиђа да ће дефицит вероватно бити мањи од 2%, односно, 1 млрд евра. Прецизирао је да је оцена Фискалног савета базирана на планираним приходима и расходима.

У даљем излагању, Павле Петровић је нагласио да Фискални савет подржава конзервативно планиране приходе и широко планиране ставке расхода, да подржава опрезност на страни прихода и расхода јер је у условима неизвесности које доноси пандемија добро имати резерве.

Миладин Ковачевић је у свом излагању образложио два економска показатеља: бруто друштвени производ и инфлацију истакавши да рачунице које су прављене на основу података из месеца септембра указују да би се 2021. година могла завршити са растом БДП од 7,4%. У односу на макроекономски оквир у буџету за 2021.годину, инфлација је мало промењена, износи 3,7% , дефлатор БДП је 4,7 што је оправдано јер су унутрашње цене нешто више у односу на спољашне цене у окружењу. Планирана инфлација у 2022.години је 3,7%, дефлатор БДП испод 3,0 што је последица односа спољне инфлације која је виша у односу на унутрашњу инфлацију.

Предлог закона о завршном рачуну буџета Републике Србије за 2020. годину, образложио је председник Државне ревизорске институције и генерални државни ревизор др Душко Пејовић.

Душко Пејовић је истакао да су ревизијом Завршног рачуна буџета Републике Србије за 2020. годину обухваћени финансијски извештаји 29 субјеката, од чега је 18 директних,10 индиректних буџетских корисника и завршни рачун буџета за 2020. годину. Изражено је 10 позитивних мишљења, 18 мишљења са резервом и једно негативно мишљење које се односи на Управу за аграрна плаћања. Током спровођења ревизије завршног рачуна утврђене су грешке у износу од 68,3 млрд.динара што је велики износ али знатно мањи у односу на 2018. и 2019.годину.

Као најчешће узроке утврђених неправилности, председник Државне ревизорске институције је навео недовољну ефикасност и функционалност финансијског управљања и контроле, интерну ревизију која није у потпуности успостављена као и непотпуно уређен рачуноводствени систем.

 У дискусији о предложеним законима учествовали су чланови Одбора: Верољуб Арсић, Горан Ковачевић, Бобан Бирманчевић, председник Одбора Александра Томић и известиоци Одбора који су разматрали буџет за 2022. годину: Љубинко Ракоњац, председник Одбора за заштиту животне средине и Милош Терзић, члан Одбора за култуту и информисање.

После обједињене расправе о предлозима закона, приступило се изјашњавању о предлозима закона појединачно.

**ПРВА ТАЧКА ДНЕВНОГ РЕДА:** **Разматрање Предлога закона о буџету Републике Србије за 2022. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2022. годину, Предлогом одлуке о давању сагласности на Финансијски план Републичког фонда за здравствено осигурање за 2022. годину, Предлогом одлуке о давању сагласности на Финансијски план Фонда за социјално осигурање војних осигураника за 2022. годину и Предлогом одлуке о давању сагласности на Финансијски план Националне службе за запошљавање за 2022. годину, у начелу**

Седници је као представник предлагача присуствовао Синиша Мали, министар финансија.

На основу члана 156. став 3. Пословника Народне Скупштине, Одбор је једногласно (дванаест гласова за) одлучио да поднесе следећи

И З В Е Ш Т А Ј

I

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о буџету Републике Србије за 2022. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2022. годину, Предлогом одлуке о давању сагласности на Финансијски план Републичког фонда за здравствено осигурање за 2022. годину, Предлогом одлуке о давању сагласности на Финансијски план Фонда за социјално осигурање војних осигураника за 2022. годину и Предлогом одлуке о давању сагласности на Финансијски план Националне службе за запошљавање за 2022. годину, у начелу.

II

 Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине који су, у складу са чланом 173. став 1. Пословника Народне скупштине, достављени Одбору за финансије, републички буџет и контролу трошења јавних средстава, као надлежном одбору, и то:

 - Извештај Одбора за заштиту животне средине који је одлучио да предложи Одбору за финансије, републички буцет и контролу трошења јавних средстава да прихвати у начелуПредлог закона о буџету Републике Србије за 2022. годину**,** Раздео 25 - Мииистарство заштите животне средине;

 - Извештај Одбора за привреду, регионални развој, трговину, туризам и енергетику, који је одлучио да предложи Одбору за финансије, републички буџет и контролу трошења јавних средстава да прихвати Предлог закона o буџету Републике Србије за 2022. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу;

 - Извештај Одбора за дијаспору и Србе у региону који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 17, Глава 17.2- у делу који се односи на Управу за сарадњу с дијаспором и Србима у региону;

 - Извештај Одбора за образовање, науку, технолошки развој и информатичко друштво, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 26 – Министарство просвете, науке и технолошког развоја;

 - Извештај Одбора за културу и информисање, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 29 – Министарство културе и информисања;

- Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, раздео 24 - Министарство пољопривреде, шумарства и водопривреде.

 За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:** **Разматрање Предлога закона о завршном рачуну буџета Републике Србије за 2020. годину, у начелу**

Седници je присуствoвао Синиша Мали, министар финансија.

На основу члана 156. став 3. Пословника Народне Скупштине, Одбор је једногласно (дванаест гласова за) одлучио да поднесе следећи

И З В Е Ш Т А Ј

 Одбор је, у складу са чл. 155. став 2. и 177. Пословника Народне скупштине, одлучио да предложи Народној скупштини да прихвати Предлог закона о завршном рачуну буџета Републике Србије за 2020. годину, у начелу.

 За известиоца Одбора на седници Народне скупштине одређена је др Александра Томић, председник Одбора.

**ТРЕЋА-ТРИНАЕСТА ТАЧКА:** Заједнички начелни и јединствени претрес

Предложене законе по тачкама 3-13. образложили су Славица Савичић и Саша Стевановић, државни секретари у Министарству финансија, Снежана Карановић, помоћник министра финансија за царински систем и Драган Бабић, виши саветник у Управи за јавни дуг.

 Државни секретар Саша Стевановић образложио је Предлог закона о изменама и допуни Закона о буџетском систему, Предлог закона о буџетској инспекцији и Предлог закона о регулисању обавеза Републике Србије према Међународном монетарном фонду по основу коришћења средстава опште алокације специјалних права вучења одобрених Одлуком Одбора гувернера Међународног монетарног фонда од 2. августа 2021. године.

 У свом излагању, државни секретар је указао на два основна разлога која су садржана у изменама и допуни закона о буџетском систему: повећање плата у јавном сектору од 1. јануара 2022. године и увођење правног основа за централизовани обрачун плата за све запослене у државним органима и јавним службама тзв.ИСКРА чија се комплетна примена очекује 2025.године.

 Један од најважнијих разлога за доношење закона о буџетској инспекцији је централизација буџетске инспекције која представља и један од захтева у оквиру преговарачког Поглавља 32 које се односи на финансијски надзор.

Саша Стевановић је објаснио да је Републици Србији одлуком Одбора гувернера Међународног монетарног фонда додељено 627.596.351 специјалних права вучења и да специјално право вучења није класичан кредит Међународног монетарног фонда већ ресурс који чланице Међународног монетарног фонда могу да користе за своје потребе флексибилно у зависности од својих тренутних потреба.

Државни секретар Славица Савичић образложила је Предлог закона о допунама Закона о порезу на добит правних лица, Предлог закона о изменама и допунама Закона о порезу на доходак грађана, Предлог закона о изменама Закона о порезима на употребу, држање и ношење добара, Предлог закона о изменама и допунама Закона о порезима на имовину, Предлог закона о изменама и допунама Закона о доприносима за обавезно социјално осигурање и Предлог закона о изменама и допунама Закона о експропријацији.

 Државни секретар је истакла да је основни разлог за доношење закона о допунама Закона о порезу на добит правних лица, садржан у подстицању уноса права интелектуалне својине (ауторско право, право сродно ауторском, као и право у вези са проналаском) као неновчаног улога у капитал резидентног правног лица, независно од тога да ли се ради о оснивању новог, или повећању основног капитала већ постојећег правног лица.

Предлог закона о изменама и допунама Закона о порезу на доходак грађана омогућава даље фискално растерећење прихода по основу рада повећањем неопорезивог износа зараде и стимулисање запошљавања увођењем нових пореских олакшица за запошљавање одређених категорија лица и продужењем периода примене постојећих олакшица. Предложено је повећање неопорезивог износа зараде са 18.300 динара на 19.300 динара месечно, што практично значи да се смањује основица пореза на зараду па и износ пореза по том основу.

 Предлогом закона о изменама Закона о порезима на употребу, држање и ношење добара се прописани износ пореза на употребу моторних возила умањује за путничка возила радне запремине мотора преко 2000 cm3, преко навршених пет година старости , за: 25% код моторних возила преко пет до осам навршених година старости; 40% код моторних возила преко осам до 10 навршених година старости и 65% код моторних возила преко 10 навршених година старости.

 Славица Савичић је указала на основни разлог за доношење закона о изменама и допунама Закона о порезима на имовину а то је да се поједностави поступак утврђивања пореза код преноса уз накнаду права својине на употребљеним моторним возилима који се врши између физичких лица која нису обвезници пореза на додату вредност, смањењем административних процедура, што би требало да допринесе и смањењу трошкова који у вези са тим настају.

 Предлог закона о изменама и допунама Закона о доприносима за обавезно социјално осигурање прописије смањење стопе доприноса за пензијско и инвалидско осигурање, са 25.5% на 25%, што значи, са становишта обрачунавања и плаћања доприноса по основу зараде, да је послодавац ослобођен од плаћања дела доприноса који се обрачунава и плаћа на терет послодавца (на терет зараде) у висини од 0.5%, тако да се допринос на терет послодавца плаћа по стопи од 11%. док је садашња стопа 11.5%. Такође предлаже се увођење нове олакшице за послодавце који запосле новозапослена лица, на начин да се ослобађају обавезе плаћања 100% доприноса за обавезно пензијско и инвалидско осигурање по основу зараде новозапосленог лица, за зараду исплаћену закључно са 31. децембром 2024. године.

 У даљем излагању, државни секретар је образложила Предлог закона о изменама и допунама Закона о експропријацији. Предлог закона дефинише краће рокове за поступање управних органа, те се на прецизнији начин дефинишу поједини појмови у овом закону, попут корисника експропријације, или се уводе нови институти попут постављања привременог заступника потенцијалним наследницима, чиме би се допринело ефикасности поступка.

Предлог закона о изменама и допунама Царинског закона образложила је Снежана Карановић, помоћник министра финансија за царински систем. Изменама и допунама Царинског закона врши се даље усклађивање прописа у смислу прецизирања појединих одредби закона, укључујући и одговарајуће измене техничке природе.

Драган Бабић, виши саветник у Управи за јавни дуг је у свом излагању детаљно образложио финансијске услове и начин на који ће се средства зајма из предложеног Предлога закона о потврђивању Споразума о зајму између KfW, Франкфурт на Мајни („KfW“) и Републике Србије коју представља министар финансија („Зајмопримац“) за Програм „Интегрисано управљање чврстим отпадом, фаза I“ , користити и отплаћивати.

После обједињене расправе о предлозима закона, приступило се изјашњавању о предлозима закона појединачно.

**ТРЕЋА ТАЧКА ДНЕВНОГ РЕДА:** **Разматрање Предлога закона о изменама и допуни Закона о буџетском систему, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допуни Закона о буџетском систему, у начелу.

За известиоца Одбора на седници Народне скупштине одређена је др Александра Томић, председник Одбора.

**ЧЕТВРТА ТАЧКА ДНЕВНОГ РЕДА:** **Разматрање Предлога закона о допунама Закона о порезу на добит правних лица, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допунама Закона о порезу на добит правних лица, у начелу.

За известиоца Одбора на седници Народне скупштине одређена је др Александра Томић, председник Одбора.

**ПЕТА ТАЧКА ДНЕВНОГ РЕДА:** **Разматрање Предлога закона о изменама и допунама Закона о порезу на доходак грађана, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о порезу на доходак грађана, у начелу.

За известиоца Одбора на седници Народне скупштине одређена је др Александра Томић, председник Одбора.

**ШЕСТА ТАЧКА ДНЕВНОГ РЕДА:** **Разматрање Предлога закона о изменама Закона о порезима на употребу, држање и ношење добара, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихватиПредлог закона о изменама Закона о порезима на употребу, држање и ношење добара, у начелу.

 За известиоца Одбора на седници Народне скупштине одређена је др Александра Томић, председник Одбора.

**СЕДМА ТАЧКА ДНЕВНОГ РЕДА:** **Разматрање Предлога закона о изменама и допунама Закона о порезима на имовину, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о порезима на имовину,у начелу.

 За известиоца Одбора на седници Народне скупштине одређена је др Александра Томић, председник Одбора.

**ОСМА ТАЧКА ДНЕВНОГ РЕДА:** **Разматрање Предлога закона о изменама и допунама Закона о доприносима за обавезно социјално осигурање, у начелу;**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о доприносима за обавезно социјално осигурање, у начелу.

За известиоца Одбора на седници Народне скупштине одређена је др Александра Томић, председник Одбора.

**ДЕВЕТА ТАЧКА ДНЕВНОГ РЕДА:** **Разматрање Предлога закона о буџетској инспекцији, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о буџетској инспекцији, у начелу.

 За известиоца Одбора на седници Народне скупштине одређена је др Александра Томић, председник Одбора.

**ДЕСЕТА ТАЧКА ДНЕВНОГ РЕДА:** **Разматрање Предлога закона о изменама и допунама Закона о експропријацији, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о експропријацији, у начелу.

 За известиоца Одбора на седници Народне скупштине одређена је др Александра Томић, председник Одбора.

**ЈЕДАНАЕСТА ТАЧКА ДНЕВНОГ РЕДА:** **Разматрање Предлога закона о изменама и допунама Царинског закона, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Царинског закона, у начелу.

 За известиоца Одбора на седници Народне скупштине одређена је др Александра Томић, председник Одбора.

**ДВАНАЕСТА ТАЧКА ДНЕВНОГ РЕДА:** **Разматрање Предлога закона о регулисању обавеза Републике Србије према Међународном монетарном фонду по основу коришћења средстава опште алокације специјалних права вучења одобрених Одлуком Одбора гувернера Међународног монетарног фонда од 2. августа 2021. године, у начелу**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о регулисању обавеза Републике Србије према Међународном монетарном фонду по основу коришћења средстава опште алокације специјалних права вучења одобрених одлуком Одбора гувернера Међународног монетарног фонда од 2. августа 2021. године, у начелу.

 За известиоца Одбора на седници Народне скупштине одређена је др Александра Томић, председник Одбора.

**ТРИНАЕСТА ТАЧКА ДНЕВНОГ РЕДА:** **Разматрање Предлога закона о потврђивању Споразума о зајму између KfW, Франкфурт на Мајни („KfW“) и Републике Србије коју представља министар финансија („Зајмопримац“) за Програм „Интегрисано управљање чврстим отпадом, фаза I“**

На основу члана 156. став 3. Пословника Народне Скупштине, Одбор је једногласно (десет гласова за) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму између KfW, Франкфурт на Мајни („KfW”) и Републике Србије коју представља министар финансија („Зајмопримац") за Програм „Интегрисано управљање чврстим отпадом, фаза I”.

 За известиоца Одбора на седници Народне скупштине одређена је др Александра Томић, председник Одбора.

Седница је завршена у 13:20 часова.

Седница је тонски снимана.

СЕКРЕТАР ОДБОРА ПРЕДСЕДНИК

 Тијана Игњатовић др Александра Томић

.